同道祖及子舍遊茶山歸因成
作者：葛勝仲
朝代：宋

paragraphs: 寒窗送曙雞一鳴，尋山蓐食天初晴。
水口溪窮爲停棹，步携東坦仍添丁。
虎頭巖高山色好，竹輿遥睇眼爲青。
花瀨濛濛勝紫氣，微花拂袵聞芳馨。
岌峨懸臼與天接，脚力欲趁飛猱輕。
此邦佳處遍尋陟，夫差所顧獨未經。
兹遊野服穿不借，自勝五馬仍雙旌。
憶昔貞元守修貢，木瓜堂廡輝山扃。
兩邦歌舞競姝麗，穀雨不許遨頭醒。
只今金沙雜榛莽，空照華髪垂星星。
近澗喧豗泉㶁㶁，遠峰嬌膩雲英英。
山僧意勤苞紫笋，傾蓋一笑無平生。
息黥補劓有甘寝，夢覺起作遊山行。